SIRI:กลับมาทวงแชมป์ยอดจองซื้อสูงสุดปีนี้มองหุ้นถูกเกินไปแนะซื้อเก็งกำไรเป้า 2.2 บ.
SIRI มีความมุ่งมั่นในการกลับมาทวงบัลลังค์แชมป์การเติบโตของยอดจองซื้อสูงสุดในปี 2559 เมื่อเทียบกับกลุ่มอสังหาฯ
23 มิ.ย. 2559

บล.บัวหลวง ระบุในบทวิเคราะห์วันนี้ (23 มิ.ย.) ว่า  บริษัท แสนสิริ จำกัด (มหาชน) หรือ SIRI มีความมุ่งมั่นในการกลับมาทวงบัลลังค์แชมป์การเติบโตของยอดจองซื้อสูงสุดในปี 2559 เมื่อเทียบกับกลุ่มอสังหาฯที่เราให้คำแนะนำ โดยบริษัทมีแผนการเปิดตัวโครงการใหม่เชิงรุกมากขึ้นปี 2559 ซึ่งตั้งอยู่ในทำเลที่ดีโดดเด่น ที่สำคัญเรามองเห็นการฟื้นตัวของอัตรากำไรขั้นต้นของการขายอสังหาฯ ในปี 2559 อย่างแน่นอนจากแรงกดดันสินค้าคงเหลือทำให้บริษัทมีการใช้กลยุทธ์ด้านราคาอย่างมีนัยสำคัญในปี 2558
ในขณะที่ปีนี้แรงกดดันดังกล่าวลดลงไปมาก ปัจจุบันหุ้นยังซื้อขายที่ถูกเกินไป โดยซื้อขายกันต่ำกว่ามูลค่าทางบัญชีสิ้นปี 2559 ที่เราคาดการณ์อยู่ 12% มูลค่าหุ้นซื้อขายที่ PER ที่เป็นกำไรหลักของปี 2559 ที่เพียง 7.5 เท่า ในขณะที่อัตราผลตอบแทนจากเงินปันผลปี 2559 สูงถึง 7.8% ทำให้คงแนะนำ “ซื้อเก็งกำไร” ราคาเป้าหมายสิ้นปี 2559 ที่ 2.20 บาท อ้างอิง PER กำไรหลักที่ 10 เท่า (สูงกว่าค่าเฉลี่ยปี 2549-2558 เท่ากับ 0.75 ส่วนเบี่ยงเบนมาตรฐาน)
 